Gedagte vir die dag: Die wonder van KersfeesLees: Lukas 1:26-38 “Moenie bang wees nie, Maria,” het die engel gesê, “want God het besluit om jou te seën! Jy sal swanger word en ’n seun hê en jy moet Hom Jesus noem. Hy sal groot wees en die Seun van die Allerhoogste genoem word. Hy sal vir ewig oor Israel regeer.” (Lukas 1:30-33, NLV) Oor drie dae is dit Kersfees. En Kersfees bly ’n wonder. Miskien het dit tyd geword dat ons ’n slag oor hierdie wonder sal besin: God wat in die gedaante van ’n baba aarde toe kom sodat ek en jy deel aan Hom kan hê; sodat ons sonde uitgewis kan word en ons sy kinders kan wees. Die wonder van ’n heilige God wat sy liefde aan mensekinders kom verklaar op ’n sigbare manier met ’n Geskenk wat ná 2 000 jaar nog net so relevant is soos op Jesus se geboortedag. Ongelukkig is die meeste van ons in die Kersgety so verblind deur die “wonders” in die winkelvensters dat die eintlike wonder baie keer by ons verbygaan. Ons fokus op fisiese geskenke wat jaar vir jaar duurder word. Tydskrifte se geskenke-idees wissel van honderde tot duisende rande. Kom ons wees vanjaar minder kooplustig en ons gee eerder meer vir dié mense wat soveel minder as ons het. Jesus se geboorte destyds het immers eenvoud geïllustreer. Die mense wat eerste daarvan gehoor het, was eenvoudige skaapwagters. En hulle kry God se Seun in ’n stal, waar Hy in ’n krip lê. God wil jou steeds hierdie Kersfees met die herdenking van Jesus se geboortedag seën. Die minste wat jy kan doen, is om dieselfde aan ander mense te doen. Here Jesus, vergewe my dat ek ook soms die wonder van Kersfees verruil vir klatergoud. Leer my die ware betekenis van u geboorte. Amen.